વિકૃતિનું જગત જોવું હોય તો વર્તમાન જગતના ખળભળી ઊઠેલા સમાજમાં એનું પ્રતિબિંબ જોવા મળશે. આજના માણસને આખું જીવન નવેસરથી જાણવું-સમજવું છે એટલે એ જાતજાતના પ્રયોગો કરી રહ્યો છે. આગને અડવાથી દઝાય – આવી માની શીખને એ ડોસીમાનું ડહાપણ કહી ઉપેક્ષા કરે છે. અનુભવના આધારે બાપાદાદાઓએ જેને માનવના ‘ષડરિપુ’ કહીને જીતી લેવા જેવાં દૂષણો માન્યાં, તે કામ-ક્રોધ-લોભ-આદિને માણસ જીવનની સચ્ચાઈરૂપે જોઈ રહ્યો છે. હકીકતે, માણસમાં કામવાસના જાગે છે એ પણ હકીકત છે અને માણસ એ કામવાસના પર વિજય મેળવી શકે છે, એ હકીકત પણ સાચી છે.